І сёлета ў Глыбокім, на беразе возера Бяглец, а дакладней на тэрыторыі гарадскога пляжа, абсталяванага на гэтым вадаёме, у святочны дзень Хрышчэння Гасподняга (Богаз’яўлення) ладзілася хрышчэнскае купанне. Нягледзячы на пранізлівы вецер, гараджан сабралася тут нямала. Адны прыходзілі мэтанакіравана, каб акунуцца ў хрышчэнскую купель, атрымаць зарад бадзёрасці, умацаваць сілу духа. Другія, у пераважнай большасці, станавіліся пасіўнымі ўдзельнікамі мерапрыемства, звычайнымі сузіральнікамі. Ды ніхто не сумаваў. Гучала музыка. Можна было прытопваць, танчыць. Пры жаданні, кожны меў магчымасць падмацавацца бутэрбродамі, духмянымі булачкамі, сагрэцца гарачым чаем. Для тых, хто прыходзіў акунацца, на беразе былі ўстаноўлены палаткі для пераапранання.